SIRI ออกหุ้นกู้ 2 พันลบ. ระดมทุนซื้อที่ดินพัฒนาโครงการ
SIRI ระดมทุนซื้อที่ดินพัฒนาโครงการ ด้วยการออกหุ้นกู้ 2 พันลบ. อายุ 5 ปี ดอกเบี้ย 4.75% ต่อปี มี SCB เป็นผู้จัดการการจำหน่าย 
14 พ.ค. 2558

บริษัท แสนสิริ จำกัด (มหาชน) หรือ SIRI ระบุว่า บริษัทได้ยื่นแบบแสดงรายการการเสนอขายหุ้นกู้ของบริษัท มูลค่ารวมไม่เกิน 2,000 ล้านบาท  อายุ 5 ปี ครบกำหนดไถ่ถอนปีพ.ศ.2563  อัตราดอกเบี้ยคงที่ร้อยละ 4.75 ต่อปี
โดยเสนอขายหุ้นกู้ในกรณีทั่วไปต่อผู้ลงทุนประชาชนทั่วไปซึ่งเป็นผู้ถือหุ้นกู้ชุด SIRI155A เปิดระยะเวลาจองซื้อวันที่ 20-21 พ.ค.นี้  , ผู้ลงทุนประชาชนทั่วไปซึ่งเป็นผู้ถือหุ้นกู้ที่จัดออกโดยบมจ.แสนสิริ ทุกรุ่น
ขณะเดียวกันเปิดจองซื้อวันที่ 25-26 พ.ค.58  และ ผู้ลงทุนประชาชนทั่วไป  เสนอขายในวันที่ 28-29 พ.ค.นี้  โดยมี ธนาคารไทยพาณิชย์ จำกัด (มหาชน) หรือ SCB  เป็นผู้จัดการการจำหน่าย ขณะที่ อันดับความน่าเชื่อถือของหุ้นกู้ BBB โดยบริษัท ทริส เรทติ้ง จำกัด เมื่อวันที่ 8 เมษายน 2558
ทั้งนี้ บริษัทจะนำเงินที่ได้จากการเสนอขายหุ้นกู้ในครั้งนี้ เพื่อซื้อที่ดินเพื่อพัฒนาโครงการ และ/หรือ เป็นเงินทุนหมุนเวียนในการดำเนินกิจการของบริษัท